|  |  |
| --- | --- |
|  | **REPUBLIKA HRVATSKA**  **VIROVITIČKO-PODRAVSKA ŽUPANIJA**  **URED ŽUPANA** |

**UPUTE ZA PRIJAVITELJE**

**JAVNI NATJEČAJ**

**ZA FINANCIRANJE PROGRAMA I PROJEKATA UDRUGA KOJI SU OD INTERESA ZA VIROVITIČKO-PODRAVSKU ŽUPANIJU U 2016. GODINI**

Datum objave natječaja: 7. travnja 2016. godine

Rok za dostavu prijava:30 dana od dana objave Natječaja, odnosno do 9. svibnja 2016.

**I. OKVIR ZA DODJELU FINANCIJSKIH SREDSTAVA**

Župan Virovitičko-podravske županije dana 4. siječnja 2016. godine donio je Pravilnik o financiranju programa i projekata udruga koji su od interesa za Virovitičko-podravsku županiju (u daljnjem tekstu: Pravilnik).

Sukladno članku 14. Pravilnika pročelnica Ureda župana je 11. siječnja 2016. godine donijela Godišnji plan raspisivanja natječaja za financiranje programa i projekata udruga koji su od interesa za Virovitičko-podravsku županiju u koji je uvršten Javni natječaj za financiranje programa i projekata udruga koji su od interesa za Virovitičko-podravsku županiju u 2016. godini (dalje u tekstu: Natječaj ), s planiranim vremenom objave natječaja u travnju 2016. godine.

Za financijsku potporu projektima od općeg značaja za Virovitičko-podravsku županiju mogu se prijaviti udruge i organizacije civilnog društva čije su aktivnosti usmjerene općoj dobrobiti i poboljšanju kvalitete života društvene zajednice, a kojima je financijska pomoć potrebna u realizaciji projekta iz području djelovanja, a koje pridonose zaštiti i promicanju ljudskih prava; zaštiti i promicanju prava nacionalnih manjina; zaštiti i promicanju prava osoba s invaliditetom i djece s teškoćama u razvoju, starijih i nemoćnih; jednakosti i ravnopravnosti te mirotvorstvu i borbi protiv nasilja i diskriminacije; promicanju vrijednosti Domovinskog rata; zaštiti, brizi i izobrazbi djece i mladih te njihovu aktivnom sudjelovanju u društvu; prevenciji i borbi protiv svih oblika ovisnosti; razvoju demokratske političke kulture; zaštiti i promicanju prava manjinskih društvenih skupina; promicanju i razvoju volonterstva; socijalnim uslugama i humanitarnoj djelatnosti; poticanju i razvoju socijalnog poduzetništva; zaštiti prava potrošača, zaštiti okoliša i prirode te zaštiti i očuvanju kulturnih dobara; održivom razvoju; razvoju lokalne zajednice; međunarodnoj razvojnoj suradnji; zaštiti zdravlja; razvoju i promicanju znanosti, obrazovanja, cjeloživotnog učenja; kulture i umjetnosti; tehničke i informatičke kulture; sporta; dobrovoljnog vatrogastva; traganja i spašavanja; gospodarstva i poljoprivrede te drugim aktivnostima koje se po svojoj prirodi, odnosno po posebnim propisima o financiranju javnih potreba u određenom području mogu smatrati djelovanjem od interesa za opće dobrote ostalih područja djelovanjada se prijave na financijsku podršku projektima koji doprinose sustavnom i održivom društvenom razvoju.

Iznimno se mogu javiti i udruge čiji se projekti ne odvijaju na području Virovitičko-podravske županije ako se njihov projekt ocijeni kao projekt od općeg značaja za Virovitičko-podravsku županiju i Republiku Hrvatsku.

Prihvatljive aktivnosti unutar projekta su koncerti, izložbe, turniri, smotre, gastro manifestacije, radionice, književne tribine, skupovi, simpoziji, akcije čišćenja okoliša, humanitarne priredbe, tradicijske priredbe, kazališne predstave, sajmovi, obilježavanje obljetnica, tiskanje knjige, izrada spomen obilježja, sudjelovanje na manifestacijama i sl.

Prijave se mogu poslati za projekte koji će se koji će se realizirati u 2016. godini ili se realiziraju kroz višegodišnje razdoblje.

Svaka udruga može prijaviti više projekata u okviru ovoga Natječaja.

Udruge koje istovremeno obavljaju gospodarsku i negospodarsku aktivnost (uslugu od općeg društvenog interesa) mogu prijaviti samo projekte koji se odnose na negospodarsku aktivnost te dodijeljena sredstva ne smiju koristiti za razvoj gospodarske aktivnosti, odnosno ostvarenje ekonomske koristi sudjelovanjem na tržištu u prometu roba i usluga.

**II. UKUPNA VRIJEDNOST NATJEČAJA**

Za financiranje projekata u okviru ovog Natječaja raspoloživ je iznos od 170.000,00 kuna. Najmanji iznos traženih sredstava za financiranje projekta je 1.000,00 kuna (jednatisućakuna), a najveći 10.000,00 kuna (desettisućakuna). Projekti se mogu financirati i do maksimalnog iznosa ukupnih prihvatljivih troškova projekta.

Financiranje će ostvariti samo onoliki broj prijava čiji odobreni iznos zajedno ne premašuje ukupni planirani iznos natječaja, a pri ograničenim sredstvima financiranje će ostvariti samo najbolje ocijenjeni projekti.

**III. FORMALNI UVJETI JAVNOG NATJEČAJA**

Županija će dodjeljivati sredstva za financiranje programa i projekata udrugama, potencijalnim korisnicima uz uvjet da:

* su upisani u odgovarajući Registar;
* su registrirani kao udruge, zaklade ili druge pravne osobe čija temeljna svrha nije stjecanje dobiti (organizacije civilnoga društva);
* su se svojim statutom opredijelili za obavljanje djelatnosti i aktivnosti koje su predmet financiranja i kojima promiču uvjerenja i ciljeve koji nisu u suprotnosti s Ustavom i zakonom;
* program/projekt/inicijativa, koji prijave na javni natječaj/poziv Županije, bude ocijenjen kao značajan (kvalitetan, inovativan i koristan) za razvoj civilnoga društva i zadovoljenje javnih potreba Županije definiranih razvojnim i strateškim dokumentima, odnosno uvjetima svakog pojedinog natječaja/poziva;
* su uredno ispunili obveze iz svih prethodno sklopljenih ugovora o financiranju iz proračuna Županije i drugih javnih izvora;
* nemaju dugovanja s osnove plaćanja doprinosa za mirovinsko i zdravstveno osiguranje i plaćanje poreza te drugih davanja prema državnom proračunu i proračunu Županije;
* se protiv Korisnika, odnosno osobe ovlaštene za zastupanje i voditelja programa/projekta ne vodi kazneni postupak i nije pravomoćno osuđen za prekršaje ili kaznena djela definirana Uredbom;
* općim aktom imaju uspostavljen model dobrog financijskog upravljanja i kontrola te način sprječavanja sukoba interesa pri raspolaganju javnim sredstvima;
* imaju utvrđen način javnog objavljivanja programskog i financijskog izvješća o radu za proteklu godinu (mrežne stranice udruge ili drugi prikladan način);
* imaju zadovoljavajuće organizacijske kapacitete i ljudske resurse za provedbu programa ili projekta, programa javnih potreba, javnih ovlasti, odnosno pružanje socijalnih usluga;
* imaju uređen sustav prikupljanja članarina te uredno predaju sva izvješća Županiji i drugim institucijama.

**IV. PROVJERA ISPUNJAVANJA FORMALNIH UVJETA NATJEČAJA**

Provjeru ispunjavanja formalnih uvjeta Natječaja provodi Povjerenstvo za otvaranje prijava i pregled propisanih uvjeta Natječaja.

U postupku provjere ispunjavanja formalnih uvjeta provjerava se:

* je li prijava dostavljena na pravi natječaj i u zadanome roku,
* je li zatraženi iznos sredstava unutar financijskih pragova postavljenih u natječaju,
* jesu li dostavljeni, potpisani i ovjereni svi obvezni obrasci.

Propisani obrasci za prijavu projekta na natječaj moraju imati ispunjene sve predviđene rubrike te biti ovjereni i potpisani od strane voditelja projekta i osobe ovlaštene za zastupanje. Ukoliko se radi o istoj osobi, potpisuje se na oba za to predviđena mjesta.

Prijava se smatra potpunom ukoliko sadrži sve prijavne obrasce i obvezne priloge kako je zahtijevano u Pozivu na dostavu projektnih prijedloga i natječajnoj dokumentaciji:

**1. Obrazac opisa programa ili projekta**

Obrazac opisa programa ili projekta dio je obvezne dokumentacije. Sadrži podatke o prijavitelju, partnerima te sadržaju projekta/programa koji se predlaže za financiranje.

Obrasci u kojima nedostaju podaci vezani uz sadržaj projekta neće biti uzeti u razmatranje.

**2.** **Obrazac proračuna projekta**

Obrazac proračuna projekta dio je obvezne dokumentacije. Ispunjava se na hrvatskom jeziku i sadrži podatke o svim izravnim i neizravnim troškovima projekta/programa, kao i o bespovratnim sredstvima koja se traže od davatelja.

Prijava u kojima nedostaje obrazac Proračuna neće biti uzeta u razmatranje, kao ni prijava u kojoj obrazac Proračuna nije u potpunosti ispunjen.

**3.** **Obrazac izjave o partnerstvu,** ako je primjenjivo

**4. Obrazac izjave o nepostojanju dvostrukog financiranja**

**5. Izvadak iz Registra udruga Republike Hrvatske ili drugog odgovarajućeg registra** (ne stariji od 2 mjeseca od dana objave natječaja) ili ispis elektronske stranice iz Registra udruga RH sa svim podacima udruge,

**6**. **Ispis elektronske stranice iz Registra neprofitnih organizacija** Ministarstva financija RH

**7. Potvrda nadležne porezne uprave o nepostojanju duga prema RH** (dostavlja se prilikom potpisivanja ugovora)

**8.** **Uvjerenje/potvrda nadležnog suda da se ne vodi postupak protiv osobe ovlaštene za zastupanje** (dostavlja se prilikom potpisivanja ugovora)

Ocjena ispunjavanja propisanih uvjeta natječaja ne smije trajati duže od sedam dana od dana isteka roka za podnošenje prijava na natječaj, nakon čega predsjednik/ca Povjerenstva za provjeru ispunjavanja formalnih uvjeta natječaja donosi odluku koje se prijave upućuju u daljnju proceduru, odnosno stručno ocjenjivanje, a koje se odbijaju iz razloga neispunjavanja propisanih uvjeta natječaja.

Sve udruge čije prijave budu odbijene iz razloga neispunjavanja propisanih uvjeta, o toj činjenici moraju biti obaviještene u roku od najviše osam dana od dana donošenja odluke, nakon čega imaju narednih osam dana od dana prijma obavijesti, podnijeti prigovor pročelnici Ureda župana koja će u roku od tri dana od primitka prigovora odlučiti o istome.

U slučaju prihvaćanja prigovora od strane pročelnice Ureda župana, prijava će biti upućena u daljnju proceduru, a u slučaju neprihvaćanja prigovora prijava će biti odbijena.

**V. KRITERIJI ZA OCJENJIVANJE**

|  |  |
| --- | --- |
| **A. INSTITUCIONALNA SPOSOBNOST PRIJAVITELJA** | **Bodovi (10)** |
| A.1 Ima li prijavitelj prijašnjih iskustava u provođenju sličnih projekata? | **1 - 5** |
| A.2 Imaju li voditelji i izvoditelji projekta odgovarajuće sposobnosti, znanja i vještine za njegovo provođenje? | **1 - 5** |
| **A. ukupan broj bodova (maksimalan broj bodova 10)** |  |
| **B. ORGANIZACIJSKA STRUKTURA I ODRŽIVOST** | **Bodovi (40)** |
| B.1 U kojoj mjeri je predloženi projekt u vezi s ciljevima osnutka udruge? | **1 - 5** |
| B.2 Jesu li ciljevi projekta jasno definirani i realno dostižni? | **1 - 5** |
| B.3 Jesu li aktivnosti projekta jasno definirane, praktične, razumljive i provedive? | **1 – 5** |
| B.4 Jesu li očekivani rezultati projekta realno postavljeni u odnosu na raspoložive kapacitete (materijalne i ljudske)? | **1 – 5** |
| B.5 Je li vrijeme provedbe projekta realno? | **1 – 5** |
| B.6 Ima li projekt jasno definirane korisnike (iz ciljane skupine)? | **1 - 5** |
| B.7 Pridonosi li projekt i u kojoj mjeri rješavanju problema korisnika? | **1 - 5** |
| B.8 Provodi li udruga projekt uključujući partnere (npr. druge udruge, lokalnu i područnu (regionalnu) samoupravu, stručne institucije, itd.)? | **1 - 5** |
| **B. ukupan broj bodova (maksimalan broj bodova 40** |  |
| C. PRORAČUN (troškovi) | Bodovi (25) |
| C.1 Jesu li troškovi projekta realni u odnosu na predviđene rezultate i predviđeno vrijeme trajanja? | (1 - 5) x 2 |
| C.2 Je li razrađen model barem djelomičnog sufinanciranja ? | 1 - 5 |
| C.3 Jesu li aktivnosti prikladno prikazane u proračunu projekta? | (1 - 5) x 2 |
| C. ukupan broj bodova (maksimalan broj bodova 25) |  |
| D. PREDNOST U FINANCIRANJU | Bodovi (15) |
| D.1 Hoće li prijavitelji u provedbu projekta uključiti i volontere? | 1 - 5 |
| D.2 Kvaliteta dosadašnje suradnje prijavitelja projekta sa Virovitičko-podravskom županijom. | (1-5) x 2 |
| D. ukupan broj bodova (maksimalan broj bodova 15) |  |
| UKUPNO (maksimalan broj bodova 90) |  |

**VI. OCJENJIVANJE PRIJAVA KOJE SU ISPUNILE FORMALNE UVJETE NATJEČAJA**

Ocjenjivanje prijava koje su ispunile formalne uvjete Natječaja provodi Povjerenstvo za ocjenjivanje pristiglih prijava na Natječaj.

# Zadaća Povjerenstva je razmotriti i ocijeniti prijave koje su ispunile formalne uvjete sukladno kriterijima koji su propisani Natječajem, te dostaviti prijedlog za odobravanje sredstava pročelnici Ureda župana na odlučivanje.

Odluku o projektima kojima su odobrena financijska sredstva, Ured župana će objaviti na mrežnim stranicama Virovitičko-podravske županije ([www.vpz.hr](http://www.vpz.hr)).

Ured župana će, u roku od 8 dana od donošenja odluke o dodjeli financijskih sredstava obavijestiti udruge čiji projekti ili programi nisu prihvaćeni za financiranje o razlozima nefinanciranja njihovog projekta ili programa uz navođenje ostvarenog broja bodova po pojedinim kategorijama ocjenjivanja i obrazloženja iz opisnog dijela ocjene ocjenjivanog projekta ili programa.

Prijaviteljima koji su nezadovoljni odlukom o dodjeli financijskih sredstava omogućit će se pravo na prigovor. Prigovor se podnosi Uredu župana u pisanom obliku, u roku od 8 radnih dana od dana objave rezultata natječaja, a odluku po prigovoru, uzimajući u obzir sve činjenice, donosi Župan u roku od 8 dana od dana primitka prigovora. Prigovor ne odgađa izvršenje odluke i daljnju provedbu postupka po natječaju.

Prigovor se može odnositi isključivo na natječajni postupak. Prigovor mora biti obrazložen i ovjeren od osobe ovlaštene za zastupanje.

Postupak dodjele financijskih sredstava udrugama je akt poslovanja i ne vodi se kao upravni postupak te se na postupak prigovora ne primjenjuju odredbe o žalbi kao pravnom lijeku u upravnom postupku. Odluka Župana kojom je odlučeno o prigovoru je konačna.

**VII. SKLAPANJE UGOVORA O FINANCIRANJU**

S prijaviteljima kojima su odobrena financijska sredstva Županija će potpisati ugovor o financiranju najkasnije u roku od 30 dana od dana donošenja odluke o financiranju.

Ugovor se sastoji od uvjeta koji moraju biti isti za sve prijavitelje u okviru Natječaja, a obrazac ugovora je sastavni dio natječajne dokumentacije i dostupan je na mrežnim stranicama Virovitičko-podravske županije [www.vpz.hr](http://www.vpz.hr). U slučaju da je odobreno samo djelomično financiranje programa ili projekta, Ured župana ima obvezu prethodno pregovarati o stavkama proračuna programa ili projekta i aktivnostima u opisnom dijelu programa ili projekta koje treba izmijeniti, koji postupak je potrebno okončati prije potpisivanja ugovora. Tako izmijenjeni obrasci prijave postaju sastavni dio ugovora.

Postupak je potrebno okončati prije potpisivanja ugovora. Tako izmijenjeni obrasci prijave postaju sastavni dio ugovora.

**VIII. ZABRANA DVOSTRUKOG FINANCIRANJA**

Bez obzira na kvalitetu predloženog programa ili projekta Županija neće dati financijska sredstva za aktivnosti koje se već financiraju iz nekog javnog izvora i po posebnim propisima kada je u pitanju ista aktivnost, koja se provodi na istom području, u isto vrijeme i za iste korisnike, osim ako se ne radi o koordiniranom sufinanciranju iz više različitih izvora.

Podnositelj zahtjeva daje pismenu izjavu o nepostojanju dvostrukog financiranja pod materijalnom i kaznenom odgovornošću.

**IX. PRIHVATLJIVOST TROŠKOVA**

Odobrena financijska sredstva financijske potpore korisnik je dužan utrošiti isključivo za realizaciju programa/projekta/manifestacije/inicijative utvrđenog proračunom projekta i ugovorom.

Sredstva se smatraju namjenski utrošenim ako su korištena isključivo za financiranje prihvatljivih i opravdanih troškova u realizaciji programa utvrđenog ugovorom.

Svako odstupanje od proračuna bez odobrenja Ureda župana smatrat će se nenamjenskim trošenjem sredstava.

**Prihvatljivi troškovi** su troškovi koje je imao korisnik financiranja, a koji ispunjavaju sve sljedeće kriterije:

* nastali su za vrijeme razdoblja provedbe programa ili projekta u skladu s ugovorom, osim troškova koji se odnose na završne izvještaje, troškova revizije i troškova vrednovanja, a plaćeni su do datuma odobravanja završnog izvještaja; Postupci javne nabave za robe, usluge ili radove mogu započeti prije početka provedbenog razdoblja, ali ugovori ne mogu biti sklopljeni prije prvog dana razdoblja provedbe ugovora,
* moraju biti navedeni u ukupnom predviđenom proračunu projekta ili programa,
* nužni su za provođenje programa ili projekta koji je predmetom dodjele financijskih sredstava,
* mogu biti identificirani i provjereni i koji su računovodstveno evidentirani kod korisnika financiranja prema važećim propisima o računovodstvu neprofitnih organizacija,
* trebaju biti umjereni, opravdani i usuglašeni sa zahtjevima racionalnog financijskog upravljanja, sukladno načelima ekonomičnosti i učinkovitosti.

Pod **prihvatljivim izravnim troškovima** podrazumijevaju se troškovi koji su neposredno povezani uz provedbu pojedinih aktivnosti predloženog programa ili projekta kao što su:

* organizacija obrazovnih aktivnosti, okruglih stolova (pri čemu treba posebno naznačiti vrstu i cijenu svake usluge),
* materijal za aktivnosti,
* grafičke usluge (grafička priprema, usluge tiskanja letaka, brošura, časopisa i sl.) pri čemu treba navesti vrstu i namjenu usluge, količinu, jedinične cijene,
* usluge promidžbe (televizijske i radijske prezentacije, održavanje internetskih stranica, obavijesti u tiskovinama, promidžbeni materijal i sl.),
* troškovi reprezentacije vezani uz organizaciju programskih odnosno projektnih aktivnosti
* izdaci za troškove plaća i naknada voditeljima programa ili projekta, izvoditeljima iz udruge i/ili vanjskim suradnicima koji sudjeluju u provedbi projekta (ugovor o autorskom djelu i honorar, ugovor o djelu, ugovor o djelu redovitog studenta, ugovor o radu) pri čemu treba navesti ime i prezime osobe koja će biti angažirana, broj mjeseci i mjesečni bruto iznos naknade,
* troškovi komunikacije (troškovi telefona, interneta i sl.) koji moraju biti specificirani,
* troškovi nabavke opreme nužne za provedbu projekta
* putni troškovi (npr. dnevnice za službena putovanja),
* izdaci za prijevoz i smještaj
* ostali troškovi koji su izravno vezani za provedbu aktivnosti projekta/manifestacije/inicijative.

U skladu s opravdanim troškovima i kada je to relevantno za poštivanje propisa o javnoj nabavi, **opravdanim** se smatraju sljedeći izravni troškovi udruge i njezinih partnera:

* troškovi zaposlenika angažiranih na programu ili projektu koji odgovaraju stvarnim izdacima za plaće te porezima i doprinosima iz plaće i drugim troškovima vezanim uz plaću, sukladno odredbama ovog Pravilnika i Uredbe;
* putni troškovi i troškovi dnevnica za zaposlenike i druge osobe koje sudjeluju u projektu ili programu, pod uvjetom da su u skladu s pravilima o visini iznosa za takve naknade za korisnike koji se financiraju iz sredstava državnog proračuna;
* troškovi kupnje ili iznajmljivanja opreme i materijala (novih ili rabljenih) namijenjenih isključivo za program ili projekt, te troškovi usluga pod uvjetom da su u skladu s tržišnim cijenama;
* troškovi potrošne robe;
* troškovi podugovaranja;
* troškovi koji izravno proizlaze iz zahtjeva ugovora uključujući troškove financijskih usluga (informiranje, vrednovanje konkretno povezano s projektom, revizija, umnožavanje, osiguranje, itd.).

Osim izravnih, korisniku sredstava se može odobriti i **pokrivanje dijela neizravnih troškova** kao što su: energija, voda, uredski materijal, sitan inventar, telefon, pošta i drugi indirektni troškovi koji nisu povezani s provedbom programa, u maksimalnom iznosu **do 25% ukupnog odobrenog iznosa** financiranja iz proračuna Županije.

**Neprihvatljivim troškovima** projekta ili programa smatraju se:

* dugovi i stavke za pokrivanje gubitaka ili dugova;
* dospjele kamate;
* stavke koje se već financiraju iz javnih izvora;
* kupovina zemljišta ili građevina, osim kada je to nužno za izravno provođenje projekta/programa, kada se vlasništvo mora prenijeti na udrugu i/ili partnere najkasnije po završetku projekta/programa;
* gubitci na tečajnim razlikama;
* zajmovi trećim stranama;
* troškovi reprezentacije, hrane i alkoholnih pića (osim u iznimnim slučajevima kada se kroz pregovaranje s nadležnim upravnim tijelom Županije dio tih troškova može priznati kao prihvatljiv trošak);
* troškovi smještaja (osim u slučaju višednevnih i međunarodnih programa ili u iznimnim slučajevima kada se kroz pregovaranje s nadležnim upravnim tijelom Županije dio tih troškova može priznati kao prihvatljiv trošak).

**X. PRIJAVA NA NATJEČAJ**

Prijave se dostavljaju **isključivo na propisanim obrascima**, koji su zajedno s Uputama za prijavitelje i ostalom natječajnom dokumentacijom, dostupni na mrežnim stranicama Virovitičko-podravske županije [**www.vpz.hr**](http://www.vpz.hr).

Prijave se mogu dostaviti na dva načina:

1. poštom preporučeno u zatvorenoj omotnici na adresu:

## VIROVITIČKO-PODRAVSKA ŽUPANIJA

**URED ŽUPANA**

**''Prijava za financiranje projekata udruga od općeg značaja za Virovitičko-podravsku županiju''**

**Trg Ljudevita Patačića 1**

**33000 Virovitica**

**- NE OTVARATI -**

ili

## VIROVITIČKO-PODRAVSKA ŽUPANIJA

**UPRAVNI ODJEL**

**''Prijava za financiranje projekata udruga od općeg značaja za Virovitičko-podravsku županiju''**

**Trg Ljudevita Patačića 1**

**33000 Virovitica**

**- NE OTVARATI -**

1. osobnom dostavom u zatvorenoj omotnici s upisanom adresom iz točke 1. preko pisarnice Virovitičko-podravske županije na adresi Trg Ljudevita Patačića 1, 33000 Virovitica do 9. svibnja 2016. godine u 15 sati.

Rok za podnošenje prijava projekata i programa je **30 dana** od dana objave Natječaja, a istječe 9. svibnja 2016. godine.

U svrhu osiguranja ravnopravnosti svih potencijalnih prijavitelja, davatelj sredstava ne može davati prethodna mišljenja o prihvatljivosti prijavitelja, partnera, aktivnosti ili troškova navedenih u prijavi.

Sva pitanja vezana uz ovaj Natječaj mogu se postaviti elektroničkim putem, slanjem upita na adresu elektronske pošte: [sanja.sabolic@vpz.hr](mailto:sanja.sabolic@vpz.hr).

Odgovori na pojedine upite u najkraćem mogućem roku poslat će se izravno na adrese onih koji su pitanja postavili, a odgovori na najčešće postavljena objavit će se na mrežnim stranicama Virovitičko-podravske županije: [www.vpz.hr](http://www.vpz.hr).

**KLASA: 230-02/16-01/03  
URBROJ: 2189/1-05/02-16-2**

**Virovitica, 7. travnja 2016.**

**PROČELNICA**

**Jasna Abramović, dipl. iur.**